

REPUBLIKA HRVATSKA

VARAŽDINSKA ŽUPANIJA

OPĆINA PETRIJANEC

OPĆINSKO VIJEĆE

KLASA: 944-17/19-01/2

URBROJ: 2186-06-01/19-68

Petrijanec, 31. siječnja 2019.

Na temelju članka 35. Zakona o vlasništvu i drugim stvarnim pravima (»Narodne novine«, broj 91/96, 68/98, 137/99, 22/00, 73/00, 129/00, 114/01, 79/06, 141/06, 146/08, 38/09, 153/09, 143/12, 152/14, 81/15 i 94/17), članka 35. Zakona o lokalnoj i područnoj (regionalnoj) samoupravi (»Narodne novine«, broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15 i 123/17) i članka 28. Statuta Općine Petrijanec (»Službeni vjesnik Varaždinske županije«, broj 16/13 i 52/17) Općinsko vijeće Općine Petrijanec na 15. sjednici Općinskog vijeća održanoj dana 31. siječnja 2019. godine, donosi

**ODLUKU**

**o postupku za osnivanje prava služnosti na javnim površinama kojima upravlja Općina Petrijanec i na nekretninama koje su u vlasništvu Općine Petrijanec**

Članak 1.

Ovom Odlukom se utvrđuje način i postupak osnivanja prava služnosti na javnim površinama kojima upravlja Općina Petrijanec i nekretninama u vlasništvu Općine Petrijanec te o visini naknade za osnivanje prava služnosti, a u svrhu izgradnje, polaganja i održavanja vodova i pripadajućih objekata na vodovima, elektroničkih telekomunikacijskih uređaja, prilaza, staza, javnih cesta i slično, u skladu s dokumentima prostornog uređenja.

Javnom površinom u smislu ove Odluke podrazumijevaju se: sve javne površine čiji je vlasnik Općina Petrijanec, a koje su u zemljišnim knjigama upisane kao vlasništvo Općine Petrijanec kao i javna dobra u općoj uporabi, te nekretnine koje su bile društveno vlasništvo na korištenju pravnog prednika Općine Petrijanec, Fondova ili SIZ-ova u stambenom i komunalnom gospodarstvu, ceste, putovi i slično, te sve uređene i neuređene javne prometne i javne zelene površine kojima upravlja Općina Petrijanec.

Članak 2.

O osnivanju prava služnosti sklapa se Ugovor o osnivanju prava služnosti. Kopija katastarskog plana s ucrtanom trasom služnosti sastavni je dio Ugovora o osnivanju prava služnosti, nakon podnošenja pisanog zahtjeva zainteresiranog korisnika prava služnosti.

Članak 3.

Pravo služnosti se osniva u pravilu na vrijeme od 10 godina uz pravo Općine Petrijanec da osnovanu služnost ukine ako ona izgubi razumnu svrhu ili ako je to potrebno zbog privođenja zemljišta svrsi u skladu s dokumentima prostornog uređenja.

Istekom roka, korisnik prava služnosti može podnijeti zahtjev za obnovu ugovora o osnivanju prava služnosti.

Pravo služnosti izgradnje i održavanja podzemnih niskonaponskih kabelskih mreža na nekretninama se osniva u pravilu na neodređeno vrijeme dok traje objekt, uz pravo Općine Petrijanec da osnovanu služnost ukine u skladu s stavkom 1.

I druge služnosti se mogu osnivati na vrijeme duže od 10 godina kada za to postoji opravdani interes Općine Petrijanec.

Članak 4.

Ovlaštenik prava služnosti polaganja vodova, uređaja i instalacija se obvezuje da će u slučaju potrebe, na svoj teret izmjestiti postojeće vodove, uređaje i instalacije radi usklađenja sa važećim dokumentima prostornog uređenja Općine Petrijanec.

Članak 5.

Ovlaštenik iz prethodnog članka je dužan najmanje tri dana prije početka izvođenja radova u pisanom obliku o tome obavijestiti Jedinstveni upravni odjel Općine Petrijanec radi utvrđivanja činjeničnog stanja.

Članak 6.

Ugovor o osnivanju prava služnosti za svaki pojedinačan slučaj za Općinu Petrijanec sklapa i potpisuje načelnik Općine Petrijanec.

U Ugovoru se pobliže određuje vrsta služnosti, popis nekretnina koje se ugovorenom služnošću opterećuju, ovlaštenik služnosti, vrijeme na koje se služnost osniva, visina naknade za osnovanu služnost, rokovi i način plaćanja naknade, mogućnosti i postupak ukidanja služnosti te otkazivanja ugovora o osnivanju služnosti.

Kod ugovaranja visine nakade za osnovanu služnost načelnik Općine Petrijanec je dužan uložiti truda ugovoriti naknadu u skladu sa situacijom na tržištu u vrijeme ugovaranja, a za služnosti vezane za polaganje, izgradnju i održavanje podzemnih kabelskih mreža i telekomunikacijskih i elektroničkih vodova ugovorena naknada ne smije biti niža od naknada koje se u tu svrhu ugovaraju u Republici Hrvatskoj, ili naknada koje su određene posebnim propisima.

Jedinstveni upravni odjel Općine Petrijanec će na temelju dostavljenih podataka utvrditi površinu zauzetog dijela nekretnine, te će izračunati visinu naknade kada naknada bude zavisila od površine nekretnine ili dijela nekretnine na kojoj je ugovorena služnost.

Naknadu za osnovanu služnost se uplaćuje na žiro račun Općine Petrijanec do 10. siječnja za tekuću godinu, a kod zaključenja Ugovora tijekom kalendarske godine u roku od 10 dana od dana zaključenja Ugovora.

Ukoliko je ugovorena mjesečna naknada ista se mora uplatiti do 10.- og u mjesecu za tekući mjesec.

Članak 7.

Kada zahtjev za osnivanje služnosti podnosi investitor, Ugovor o osnivanju sklapa načelnik Općine Petrijanec, a ovlaštenik služnosti može na temelju tog ugovora uknjižiti svoje pravo služnosti pri nadležnom sudu.

Investitor je dužan zahtjev iz prethodnog stavka podnijeti najkasnije 30 dana prije namjeravanog početka radova prilažući uz zahtjev projekt ili elaborat s podacima o vrsti, namjeni služnosti, površini zemljišta za osnivanje služnosti, osnovnim tehničkim osobinama te položaju vodova i pripadajućih objekata.

Članak 8.

Korisnici koji su na nekretninama koje su predmet ove Odluke do dana njezinog donošenja položili vodove, kablove, instalacije, mreže, postrojenja i slično, a to nemaju regulirano Ugovorom o služnosti sa Općinom Petrijanec, dužni su u roku 15 dana od primitka pisane obavijesti Općine Petrijanec podnijeti zahtjev za ugovorno reguliranje prava služnosti.

Korisnici iz prethodnog stavka su dužni jednokratno uplatiti Općini Petrijanec i naknadu za period od kada stvarno služnost koriste do dana potpisivanja ugovora o pravu služnosti.

Ukoliko ovi korisnici ne postupe prema prethodnim stavcima, Općina Petrijanec će pokrenuti postupak za izmještanje vodova, kablova, instalacije, mreže, postrojenja i slično o trošku tih korisnika.

Na korisnike koji nemaju zaključene ugovore za ostale služnosti iz članka 1. ove Odluke na odgovarajući način primjenjuju se odredbe ovog članka.

Članak 9.

Načelnik Općine Petrijanec može ovlaštenika služnosti djelomično ili u cijelosti osloboditi plaćanja naknade za osnovanu služnost, samo kada je to u ozbiljnom interesu Općine Petrijanec, koju Odluku mora detaljno obrazložiti i o tome u pisanom obliku obavijestiti Općinsko vijeće u roku od 15 dana od donošenja takve Odluke.

Članak 10.

Ne može se osnovati pravo služnosti kao prekop cesta, putova, općinskih groblja ili drugih nekretnina bitnih za Općinu Petrijanec, njezine žitelje i druge korisnike takvih nekretnina.

Za služnosti iz prethodnog stavka potrebno je ishoditi posebno odobrenje od strane Jedinstvenog upravnog odjela i načelnika Općine Petrijanec.

Članak 11.

Jedinstveni upravni odjel Općine Petrijanec je dužan voditi evidenciju ugovora o osnivanju prava služnosti sklopljenih na temelju ove Odluke.

Članak 12.

Ova Odluka stupa na snagu osmog dana od dana objave u »Službenom vjesniku Varaždinske županije«.

Potpredsjednik Općinskog vijeća

Roman Strelec, v. r.